Liisa-Ly Pakosta

Justiits- ja digiminister

Justiits- ja Digiministeerium

[info@justdigi.ee](mailto:info@justdigi.ee) 17.12.2025 nr. 3-6/25

**Teade tõrgetest võlgnike pangakontode arestimisel**

**Täitmisregistri kaudu**

Lugupeetav Liisa-Ly Pakosta

Käesolevaga informeerime Teid, et pärast täitmisregistri arestide haldamise moodulis tehtud uuendusi 11. detsembril 2025 on jätkuvalt märkimisväärsed tõrked arestisõnumite töötlemisel. Kohtutäiturite ja Pankrotihaldurite Koda saab jätkuvalt kohtutäituritelt teateid, mille kohaselt ei õnnestu kas pangakontole seatud aresti muutmine või selle lõpetamine. Kojale teadaolevalt on kohtutäiturite saadetud arestisõnumid Täitmisregistris olemas ja kinnitavad vastused on ka kohtutäituritele saabunud, Probleemiks on, et kohtutäiturite saadetud ja Täitmisregistris vastuvõtmise kinnituse saanud arestisõnumid ei ole krediidiasutusse jõudnud või ei ole Täitmisregistrisse jõudnud pankade antud vastussõnumid. Seetõttu ei ole arestide andmed täitetoimikutes vastavuses andmetega võlgniku pangakontol. Selliste mitmeid päevi lahendamata tõrgete tagajärjel ei ole kohtutäituritel võimalik arvukatel juhtudel muuta arestitingimusi kohaseks võlgnike olukorrale vastavate tingimustega ja samuti ei ole võimalik vabastada võlgnike pangakontosid seatud arestidest. Probleem puudutab ka Maksu- ja Tolliameti ettemaksukontode arestimist, Iseäranis oluline on, et tekkinud olukorras ei ole tagatud kõikide sissenõudjate nõuete kohene sundtäitmisele pööramine ja mõjutatud on ka arestide seadmise järjekord pankades.

Arvestades ka saabuvat pühadeperioodi on äärmiselt oluline, et täitemenetluses nõuded rahuldanud endiste võlgnike pangakontod oleksid arestist vabastatud ja teistel võlgnikel arestivabad määrad seatud kehtiva õigusega vastavaks hiljemalt selle nädala lõpuks. Nii oleks kohtutäituritel võimalik teha veel enne pühi liigselt arestitud raha tagastamised või muud korrigeerivad toimingud.

Peame vajalikuks, et rakendaksite infosüsteemi vastutava töötlejana tõhusad meetmed kujunenud olukorra kiireks ja vastutustundlikuks lahendamiseks. Mainime siinkohal, et probleemidest arestide liikumises hakkasid esmalt teavitama krediidiasutused ja kohtutäiturid, mitte aga ei märganud või ei teavitanud vigadest Täitmisregistri volitatud töötlejaks olev Registrite ja Infosüsteemide Keskus jättes sellega täitmata temale Täitmisregistri põhimääruse § 5 punktiga 5 pandud ülesande.

Samuti palume Teil ülal esitatuga arvestada võlgnike ja sissenõudjate võimalike pangakontode arestimist puudutavate kaebuste lahendamisel.

Lugupidamisega

*(allkirjastatud digitaalselt)*

Janek Pool

Ametikogu juhatuse esimees

Jaan Lõõnik, [jaan.loonik@kpkoda.ee](mailto:jaan.loonik@kpkoda.ee), 6464619